Hemsereka Grûbe ya Partîya Çepe ya Meclîsê eyaletî yê Hamburgî Cansu Ozdemîre serrgêra qedexeyê PKK'yî  ser o de ke Almanya faalîyetê PKK'yî kerdibi qedexe, 27'ê Teşrîna Peyêna 2017 de hesabê xo yê twîtterî ser o nuşteyê "Wa qedexeyê PKK'yî ser o bêro wedaritene! ForbiddenInGermany" pare kerdibi. Ozdemîre binê parekerdişê xo de ca daybî alaya PKK'yî ya ke verê cû hetê ajansê xeberanê Almanî DPA ra amebi parekerdene.
Dima tahqîqatê mehkemeya herêmîye hukum dayîya ke Ozdemîre 500 euro cezaya pereyî bida. La seba ke Ozdemîre cezaya pereyî nêdaye, cezaya ci bîye 1500 euro. Parlamenterê Partîya Çepe dewa berde temyîz û mehkeme Mehekemeya Îdareyî ya Hamburg- Altona de ameye dîyene.
Mehkeme hetê qelebelixeko pîlî ra ame taqîbkerdene. Ozdemîre bale ante ser ke sucêk nêkerdo û ganî qedexeyê PKK'yî ser o bêro wedaritene. Roniştişî ra dima mehkeme qerar girewt ke Ozdemîre 4500 euro cezaya pereyî bida. Mehkeme qerar da ke Ozdemîre eke mabênê 2 serran de heman suc bika, do cezaya pereyî bida. Mehkeme Ozdemîre rê îfade kerd ke ganî bi rayîranê meşrûyan têkoşîn bida. Ozdemîre zî îfade kerd ke medyaya komelkî ser o parekerdiş rayîrêko meşrû yo û qerarê mehkeme rexne kerd. Ozdemîre Mehkeme de bale ante îşxalkarîya dewleta Tirkîya ya Rojawanî ser û waşt ke ganî şarê Rojawanî rê paşt bêro dayene. Ozdemîre îfade kerd ke qedexeyê dewleta Almanî yê PKK'yî ser o wa bêro wedaritene.
Hukmatê Almanî serranê peyênan de ver bi sembolanê têgêrayîşê azadîye yê kurdan zaf tahqîqatî kerdî. Çimeyê nê tahqîqatan zî agahînameyê Wezaratê Karanê Zereyî yo ke 2'ê Adara 2017 de pêroyê eyaletan ra ame erşawitene. Goreyê agahînameyî sere de alayanê YPG-YPJ'yî, PYD'yî, fotografê Rayber Abdullah Ocalanî pêroyê sembolê Têgêrayîşê Azadîye ya Kurdan ameybî qedexekerdene.
